SMERNICA

Slovenskej plaveckej federácie

o poskytovaní odmeny prezidentovi SPF a členom výkonného orgánu SPF

**Článok 1**

**Úvodné ustanovenia**

1.1. Táto smernica upravuje v súlade s ustanoveniami Stanov SPF spôsob určenia:

a) mzdy prezidenta Slovenskej plaveckej federácie (ďalej len „SPF”),

b) odmeny členov výkonného orgánu SPF,

c) náhrady členov výkonných orgánov SPF, ak to neupravuje iný vnútorný predpis.

**Článok 2**

**Plat prezidenta SPF**

2.1. Prezident SPF je v pracovno-právnom pomere s SPF.

2.2. Pracovnú zmluvu prezidenta SPF podpisuje v mene SPF poverený člen Rady SPF. Poverenie členovi Rady SPF udeľuje na tento jediný úkon Konferencia SPF.

2.3. Prezidentovi SPF patrí mzda vo výške, ktorú každoročne určuje svojim rozhodnutím Konferencia SPF ako najvyšší orgán SPF s platnosťou do času, kým Konferencia SPF nerozhodne o zrušení alebo zmene rozhodnutia. Výška mzdy zodpovedá najmenej 2-násobku priemernej mzdy v národnom hospodárstve, najviac však 5-násobku priemernej mzdy v národnom hospodárstve za predchádzajúci kalendárny rok[[1]](#footnote-1).

2.4. Prezidentovi SPF môže byť okrem mzdy vyplatená jednorazová odmena za mimoriadne nasadenie, mimoriadny výkon činnosti nad rámec pracovnej zmluvy alebo plnenie osobitných úloh, ktorá zodpovedá vždy najviac 2-násobku základnej mzdy, a to na návrh ktoréhokoľvek člena Rady SPF.

2.5. Mzda prezidenta SPF je vyplácaná mesačne bezhotovostne na bankový účet, v súlade s ustanoveniami pracovnej zmluvy.

**Článok 3**

**Odmena členov výkonného orgánu SPF**

3.1. Člen výkonného orgánu SPF (Rady SPF) nemá nárok na mesačnú odmenu za čas strávený výkonom svojej činnosti.

3.2. Členovi výkonného orgánu SPF však môže byť vyplatená jednorazová odmena za mimoriadne nasadenie, mimoriadny výkon činnosti nad rámec svojich povinností člena výkonného orgánu, a to podľa disponibilných zdrojov v rozpočte SPF, na návrh prezidenta SPF, alebo členov výkonného orgánu SPF.

3.3. Jednorazová odmena člena SPF je vyplácaná bezhotovostne na bankový účet, analogicky s ustanoveniami o pracovno-právnych vzťahoch v rámci SPF.

**Článok 4**

**Cestovné náhrady a iné náhrady**

4.1. Poskytovanie cestovných náhrad Prezidentovi SPF upravuje osobitný predpis SPF.[[2]](#footnote-2)

4.2. Členovia výkonného orgánu SPF sú oprávnení na náhradu preukázaných potrebných hotových výdavkov, ak ide o preukázateľne vynaložené výdavky, ktoré boli vopred v súvislosti so zabezpečením agendy člena výkonného orgánu SPF schválené a nie je možné ich zabezpečiť prostredníctvom Sekretariátu SPF. Týmto nie sú dotknuté ustanovenia o verejnom obstarávaní a zmluvné záväzky SPF.

**Článok 5**

**Záverečné ustanovenia**

5.1. Táto smernica nadobúda platnosť a účinnosť jej schválením Konferenciou SPF.

5.2. Táto smernica môže byť predmetom dodatkov schválených Konferenciou SPF.

V Bratislave, dňa 24.9.2021

1. Podľa oficiálnych údajov Štatistického úradu SR. [↑](#footnote-ref-1)
2. SMERNICA Slovenskej plaveckej federácie č. 3/2013 o poskytovaní cestovných náhrad, v znení dodatkov

   https://mediamanager.sportnet.online/media/pages/s/swimmsvk.sk/2020/02/ccd733b5-0a87-487b-95dc-fc3cee936767.pdf [↑](#footnote-ref-2)